### Beslutningstema

I denne sag besluttes, om mindsteprisen for 13 parcelhusgrunde på [adresse] i Toftlund skal nedsættes efter endt byggemodning, og om overskuddet fra byggemodningen skal tilbageføres til jordforsyningens område.

### Historik

Kommunalbestyrelsen besluttede i august 2021, at byggemodne 13 parcelhusgrunde på [adresse] i Toftlund og efterfølgende udbyde dem til salg til en mindstepris på 280 kr. m².

Budgettet, der blev godkendt til byggemodning m.v. var 2,96 mio. kr.

### Sagsfremstilling

Byggemodningen for Ryttervænget i Toftlund er nu afsluttet. Vejbelægningen mangler kun at blive udført med slidlag, hvilket først udføres efter nogle år. Efter opgørelse af regnskabet for byggemodning m.v., har det vist sig, at de faktiske udgifter har været lavere end budgetteret.

De faktiske udgifter er opgjort til 1,38 mio kr., dertil kommer en vurderet udgift på slidlag m.m. på 400.000 kr., hvilket giver et samlet forbrug på 1,78 mio. kr.

Den nye beregning af mindstepris for grundene, ud fra de faktiske udgifter, giver en mindstepris på 186 kr. pr. m² inkl. moms, fremfor den nuværende mindstepris på 280 kr. m² inkl. moms - se vedhæftede.

Idet der ikke er solgt en grund i den nye udstykning, foreslås det, at mindsteprisen for grundene nedsættes til 190 kr. pr. m² inkl. moms, hvilket er samme pris som de øvrige grunde på Ryttervænget.

Ved en ændring af mindsteprisen skal grundene udbydes offentligt påny i 2 uger. .

Ifølge udbudsbekendtgørelsen skal grundene sælges til markedsprisen. Det er forvaltningens vurdering, at en mindstepris på 190 kr. svarer til markedsprisen, da de andre grunde på Ryttervænget sælges til denne pris. Forvaltningen har haft henvendelser om køb af grunde i den nye udstykning, men de interesserede købere synes grundene er for dyre.

### Økonomi

Forventede byggemodningsudgifter: 2,96 mio. kr.

Faktiske udgifter til byggemodning: 1,38 mio kr.

Til fremtidig asfalt er afsat 400.000 kr.

Ialt: 1,78 mio. kr.

Restbeløb: 1,18 mio kr.

Det foreslås, at de 1,18 mio. kr. tilbageføres til jordforsyningens ramme, og at de budgettede salgsindtægter regulerede med 1,09 mio. kr.

### Lovgrundlag

Udbudsbekendtgørelsen, Den Kommunale Styrelseslov

### Direktionen indstiller,

|  |  |
| --- | --- |
| at | mindsteprisen for 13 grunde på Ryttervænget nedsættes til 190 kr. pr. m² inkl. moms, |
| at | overskuddet fra byggemodningen på 1,18 mio. kr. tilbageføres til jordforsynings ramme, |
| at | de budgetterede salgsindtægter nedskrives med 1,09 mio. kr., og |
| at | indstillingen videresendes til Kommunalbestyrelsen. |

Beslutning fra Økonomiudvalget, 12. oktober 2023, pkt. 13:

Indstillingen anbefales.

Eric Klausen deltog ikke i mødet.

### Beslutning

Indstillingen godkendt.